0. Sammendrag 

Fremdriftsrapporten redegjør for status i pilotprosjektet medio september 2003. 
Fremdriftsrapporten oppsummerer erfaringer og utfordringer hittil i UiOs prosjekt om universell utforming i Tverrfaglige evu-tilbud i etikk. Det redegjøres også for utvidelsen av prosjektet, gjennom utvidelse av nedslagsområde og involverte aktører. 
Universell utforming er et begrep en ikke kommer utenom i forsøkene på å skape et bredt tilgjengelig samfunn. Ved Institutt for kulturstudier (IKS) pågår for tiden et pilotprosjekt om universell utforming av etter- og videreutdanningsvirksomheten. Seksjon for etter- og videreutdanning og fjernundervisning (UNIVETT) har tatt initiativ til prosjektet, som gjennomføres med støtte fra SOFF, i tillegg til en betydelig grad av egeninnsats fra instituttets side. 
IKS deltar som et av flere fagmiljøer i evu-prosjektet, hvor universell utforming er en målsetting for kursene som tilbys. For 2004 er det ønskelig å utvide denne målsetningen til å gjelde enkelte av de ordinære kursene ved IKS. Pilotprosjektet er allerede godt forankret ved instituttet, og er et viktig satsningsområde for instituttets virksomhet. 

Erfaringene i prosjektet vil også overføres til evu-kurs ved Teologisk Fakultet.  
Prosjektet har kartlagt og satt i gang en rekke tiltak i henhold til målsetningen om å skape universelt tilgjengelige kurs ved IKS. Det er utredet ulike praktiske, pedagogiske og tekniske forutsetninger. Det gjøres forsøk på å utrede enkelte juridiske vanskeligheter. Både faglig ekspertise og brukermedvirkning har vært sentralt i utredningen av de ulike tiltakene. Det er også opprettet en referansegruppe som består bl.a. av representanter fra Konsulenttjenesten for funksjonshemmede studenter, Teologisk Fakultet og Universitetsbiblioteket, i tillegg til etter- og videreutdanningsgruppen ved instituttet. Referansegruppen har tatt viktige avgjørelser for prosjektet. 
Et aspekt ved utvidelsen av prosjektet er overføring av prinsipper og praktiske tilrettelegginger til enkelte ordinære kurs ved IKS. Dersom pilotprosjektet ved IKS er vellykket vil det kunne gi UiO mulighet til å overføre disse erfaringene til universitetet for øvrig. Sentralt i prosjektet er dermed langsiktige og fleksible løsninger. 
Pilotprosjektet krever flere ressurser enn først antatt. De tekniske tilretteleggingene viser seg å være relativt kostbare, men prosjektets målsetning om å universelt tilrettelegge studietilbudet ved IKS krever at disse endringene gjennomføres.

Fremdriftsrapporten inngår som et vedlegg i søknad til SOFF (Sentralorganet for fleksibel læring i høgre utdanning) om ytterligere prosjektmidler for 2003-2004. 

1. Hvorfor prosjekt om universell utforming?

Det er et uttalt, samfunnspolitisk mål at forholdene legges til rette for å skape et tilgjengelig samfunn, der alle borgere kan delta på like premisser. I Stortingsmelding 40 (2002-2003) redegjøres det for at mange med nedsatt funksjonsevne møter samfunnsskapte hindringer, og blir funksjonshemmede som en følge av løsningene som velges. Målsetningen om å redusere gapet mellom individets forutsetninger og samfunnets krav søkes løst gjennom ulike tiltak som vektlegger universell utforming som et bærende prinsipp i all planlegging. Samtlige universiteter ble pålagt innen utgangen av 1999 å utarbeide egne handlingsplaner der dette skulle ivaretas. Universell utforming av læringsmiljøet betyr like utdanningsmuligheter. Stortingsmeldingen vektlegger at hensynet til mennesker med redusert funksjonsevne ikke behøver å representere et fordyrende element dersom behovene ivaretas tidlig i en planleggingsfase. 
For Universitetet i Oslo (UiO) legger målsetningen om universell utforming føringer på de ulike undervisningsformene og tilbudet til studentene. Som en viktig aktør skal UiO i følge egen handlingsplan bidra til at målsetningen om dette kan gjennomføres. 

Seksjon for etter- og videreutdanning og fjernundervisning ved UiO (UNIVETT) har initiert et pilotprosjekt som går inn i selve kjernen av denne problemstillingen. 
I prosjektet Tverrfaglige evu-tilbud i etikk ved UiO ble det søkt om midler fra SOFF for støtte til utviklingskostnader ved universell utforming. De tildelte midlene fra SOFF (200.000 i NOK i 2002) er viderefordelt av UNIVETT til Institutt for kulturstudier (IKS), som inngår i dette åpne, tverrfaglige samarbeidet. Midlene benyttes til universell tilrettelegging av to etter- og videreutdanningskurs (EVU) i etikk rettet mot arbeidstakere i medie- og informasjonsbedrifter og i helsesektoren. Kursene skal gjennomføres høsten -03 og vinteren -04 (se kurspresentasjon på www.iks.uio.no). I tillegg til samlinger med forelesninger og gruppediskusjoner skal kursene ha en nettbasert del der deltakerne i samarbeid utformer skriftlige oppgaver. Kursene tilrettelegges for bruk av arbeidsplassen som arena, og gir 10 studiepoeng ved avlagt eksamen. Disse kan inngå i en bachelor-grad. 

IKS synes det er spennende og ikke minst utfordrende å ta tak i feltet universell utforming og utvikle pilotprosjektet videre. Utformingen av etikk-kursene gir nyttige erfaringer som i 2004 skal overføres til enkelte av instituttets ordinære kurs, men gjennom å dra veksler på andre UiO-miljøers kompetanse er det også en målsetning å utforme løsninger som kan ha større omfang. Prosjektet har som et viktig siktemål å etablere løsninger og tilrettelegginger med overføringsverdi. 
2. Definisjon av universell utforming

Prosjektet tar sikte på å utforme en universell kursprofil som gjør at kursene egner seg for alle typer deltakere, også deltakere med nedsatte funksjonsevner. Studentenes ulike behov ivaretas allerede i utformingen av undervisningsopplegget, slik at spesialløsninger for hver enkelt i størst mulig grad gjøres overflødige. Dette er i tråd med prinsippet om universell utforming, der det heter:

Universell utforming av læringsmiljøet vil si at produkter, tjenester og omgivelser er utformet for mennesker med ulike forutsetninger i så stor utstrekning som mulig – uten at det skal være behov for tilpasning og spesiell utforming i etterkant.

Denne definisjonen er også benyttet i UiOs Handlingsplan for studenter med funksjonshemning for 2000-2004. 

Tilretteleggingen av læringsmiljøets produkter krever en rekke teknologiske nyvinninger, som prøves ut for første gang i dette prosjektet. Det gir rom for utvikling i henhold til kursenes konkrete behov, men også usikkerhet i forhold til teknisk funksjonalitet og brukervennlighet.

Universell utforming av læringsmiljøets tjenester skaper utfordringer i forhold til administrativ organisering og pedagogisk-didaktiske grep. Lokaliseringen til et bestemt fagmiljø er et viktig premiss for prosjektet, og gir på denne måten konkrete resultater. Velviljen i fagmiljøet bidrar til at det er rom for endringene, men det kan by på utfordringer straks tilretteleggingen medfører merarbeid, for eksempel i tilknytning til forelesninger og undervisning.

De ulike kursdeltakernes behov må ivaretas slik at ikke læringsmiljøets omgivelser virker ekskluderende. Fysisk tilrettelegging er imidlertid definert som et ikke prioritert felt for prosjektet, utover noen hensyn som må tas i forbindelse med ankomst og bruk av seminarrom.

3. Mål for prosjektet

1. Gjøre etikk-kursene ved IKS universelt tilrettelagte høsten 2003/våren 2004
Målsetningen om å tilrettelegge evu-tilbudet ved IKS har et kortsiktig perspektiv, og vil kartlegge en rekke problemstillinger og løsninger som prøves ut på etikk-kursene høsten 2003 og vinteren 2004.

2. Utrede og gjennomføre ulike tiltak som har overføringsverdi
Pilotprosjektets målsetning innebærer også å implementere løsninger for universell utforming som kan ha brede implikasjoner. Tiltakene forutsetter en involvering av eksternt samarbeidsnettverk samt enkelte UiO-miljøer, og skal utformes på en slik måte at de er aktuelle for flere enn etikk-kursene ved IKS. 

3. Utvide prosjektets nedslagsfelt på IKS

Pilotprosjektet ved IKS skal i 2004 utvides til tre utvalgte ordinære kurs fra hver fagretning på instituttet. Fleksibel læring gjennom utstrakt nettbruk i undervisningen samt utvikling av den nettbaserte kunnskapsbasen Ariadne vil være sentralt i tilretteleggingen av disse kursene. 
4. Igangsette ulike evalueringstiltak for å kvalitetssikre tilbudet

For å kvalitetssikre tilretteleggingene som gjennomføres, vil en sentral del av prosjektet være å evaluere endringene gjennom bl.a. tilbakemelding fra deltakerne og eventuell ekstern evaluering.
5. Erfaringsspredning

Erfaringsspredning er også et uttalt mål: dersom tiltakene viser seg å være vellykkede vil erfaringene fra etikk-kursene overføres til de andre kursene innenfor UiOs tverrfaglige etter- og videreutdanningsprosjekt i etikk, som for eksempel evu-kursene ved Teologisk Fakultet. Det er også ønskelig at løsningene på lengre sikt overføres til UiOs øvrige studietilbud. Høyskolen i Oslo (HiO) ønsker også å trekke veksler på erfaringene. Gjenbruk i forbindelse med senere Dialogkonferanser i regi av UNIVETT er også aktuelt.
4. Målgrupper

Etter- og videreutdanningstilbudet ved IKS retter seg i all hovedsak mot arbeidslivet. Enkelte av kursene er åpne, mens andre kurs ”skreddersys” ulike bedrifter. Kursvirksomheten i etikk er primært rettet mot arbeidstakere innenfor helsesektoren og ulike mediebedrifter, og kurstilbudet tilpasses etter behov og ønsker fra deltakerne. Kursdeltakerne skal gjennomføre kurset i kombinasjon med et hektisk yrkesliv, og det er derfor påkrevet med rom for fleksibilitet med hensyn til tidsbruk, avvikling av eksamen, etc, slik det også er i andre evu-tilbud ved IKS. Studentmassen på de aktuelle kursene kan skille seg noe ut fra andre studenter, det kan bl.a. være sannsynlig at deltakerne er noe eldre enn studenter ved ordinære studietilbud. 

Studie- og forskningsfagene ved IKS er idéhistorie, kulturhistorie og religionshistorie. Instituttet tilbyr ulike bachelor- og masterprogrammer i tilknytning til disse fagområdene, og de ordinære kursene er åpne for alle med studiekompetanse. Målgruppen er studenter på BA-programmet ”Kultur- og idéstudier”, i tillegg til studenter som tar enkeltemner ved instituttet.

Universalitetsprinsippet innebærer som nevnt å inkludere alle målgrupper. Tendensen til å definere deltakerne i ulike målgrupper kan virke som en motsetning til prinsippet om universalitet. Prosjektet skal derfor forsøke i den grad det er mulig å tilrettelegge med tanke på en løsning for alle. Hensikten med universell utforming av læringsmiljøet er jo nettopp å skape undervisningsopplegg som har ivaretatt ulike brukerbehov i selve utformingen. Universell utforming gjelder alle typer hindringer. Også deltakere med for eksempel ”dataskrekk”, eldre brukere, etc. skal forsøksvis inkluderes i en universell utforming av læringsmiljøet.

Det er imidlertid nødvendig å benytte forskjellige målgrupper som verktøy i kartleggingen av ulike tilretteleggingstiltak. Ved å ta utgangspunkt i målgruppene som vanligvis ekskluderes av ordinære studietilbud, avdekkes vanskelighetene som må rettes opp. 

Kursdeltakere med nedsatt funksjonsevne møter de største utfordringene i forbindelse med studier ved UiO. Med nedsatt funksjonsevne menes tap eller skade på en kroppsdel eller i en av kroppens funksjoner. Funksjonshemning oppstår når ulike samfunnsskapte hindringer medfører begrensninger i en persons livsutfoldelse. Å være funksjonshemmet er dermed en motsetning mellom individ og miljø, og funksjonshemning defineres som et misforhold mellom individets forutsetninger og samfunnets krav til funksjon. Begrepet funksjonshemmet er et omfattende begrep, som inkluderer mange ulike grupper med funksjonshemming. UiO har i Handlingsplanen for studenter med funksjonshemning for 2000-2004 presisert at det primære fokuset skal rettes mot tiltak for studenter med fysiske funksjonshemninger, men at universitetet også har ansvar for studenter med sosiale/emosjonelle vansker. Sosionomtjenesten, Konsulenttjenesten for funksjonshemmede studenter og den enkelte studieveileder har ansvar for dette, og hvert fakultet er også pålagt å ha en egen kontaktperson for funksjonshemmede studenter. UiO har rutiner for tilrettelegging av eksamen og individuelle tilpasninger.  

Pilotprosjektet søker å unngå individfokus gjennom en universell utforming av kurstilbudet. Som arbeidsverktøy og for å gjøre pilotprosjektet overkommelig tas det utgangspunkt i hovedgruppene av funksjonshemmede: synshemmede, hørselshemmede, bevegelseshemmede og dyslektikere. Løsninger for noen former for funksjonshemninger vil ha overføringsverdi for andre. 

Det stilles krav til kursdeltakerne om generell studiekompetanse eller realkompetanse. Det er også en forutsetning at deltakerne har tilgang på PC. Studenter på ordinære kurs har alle studentrettigheter, og mulighet til å benytte seg av det tekniske utstyret på campus gjennom tilgang til universitetets ulike PC-stuer.  

5. Endringer underveis

Den 12. mai 2003 ansatte IKS/UNIVETT en prosjektkoordinator. Oppdraget innebar å utrede ulike tilretteleggingstiltak som må gjennomføres for at IKS skal kunne tilby tilrettelagte kurs. I utgangspunktet ble prosjektkoordinator ansatt for en måned, men engasjementet er utvidet i takt med utviklingen av prosjektet. Kartleggingen av ulike tilretteleggingstiltak som skal gjennomføres, etableringen av nettverk og konsekvensene av målsetningen om at pilotprosjektet skal ha et bredt nedslagsfelt medfører mer jobb enn først forventet. 
Et annet endringsmoment i prosjektet er følger av Kvalitetsreformen. Fagmiljøene har liten kapasitet til å jobbe med både evu-kurs og universell utforming i tillegg til annen aktivitet. Prosjektleder fant derfor det mest hensiktsmessig å konsentrere innsatsen til ett tverrfaglig miljø (IKS). Pilotprosjektet skal, dersom de ønskede midler bevilges, utvides i 2004 til å gjelde også enkelte av instituttets ordinære kurs. Utviklingen av Ariadne, en nettbasert kunnskapsbase for IKS-fagene, er et ledd i denne utvidelsen. Prosjektet har involvert mange ulike aktører, slik at løsningene som velges kvalitetssikres og har overføringsverdi.
Prosjektskissen som ble utarbeidet ved oppdragets start er følgelig noe revidert, selv om målene er de samme. Det heter at ”veien blir til mens en går”, og dette er i aller høyeste grad tilfelle med dette prosjektet: de ulike utfordringene påvirker prosjektets oppgaver og tidsaspekt og gjør pilotprosjektet mer omfattende. 

6. Utfordringer - generelt

Pilotprosjektet kan som nevnt ha stor overføringsverdi i forhold til kunnskap om og prinsipper for universell utforming. Prosjektets målsetning om universelt tilrettelagte kurs tydeliggjør en rekke utfordringer UiO står ovenfor, både lokalt og sentralt. 

Prosjektet skal bidra til fokus på målsetningen om tilgang for alle. Utfordringen er todelt: konkrete tiltak for etikk-kursene ved IKS skal utarbeides og gjennomføres, men utfordringen vil også bli å løfte disse erfaringene opp på et høyere nivå, slik at de konkrete tiltakene iverksatt gjennom pilotprosjektet implementeres på andre nivåer i UiO-systemet. Til tross for at UiO har redegjort i både handlingsplan og strategi for fleksibel læring at universell utforming skal være et prioritert felt, er det fortsatt behov for økt fokus på konkrete tiltak slik at UiO kan komme videre med målsettingen. Prosjektet konkretiserer ressursbruk, utgifter og praktisk-pedagogiske tiltak for universell utforming. 

Studieprogrammene er pr. i dag ikke universelt tilrettelagte. Tilretteleggingen av Ex.phil-studiet er det eneste tilrettelagte tilbudet som har eksistert ved UiO, men tilsvarende tilbud finnes ikke på øvrige studieprogrammer. Praksisen med tilrettelegging for spesifikke behov er individorientert, slik at det er opp til den enkelte funksjonshemmede student å synliggjøre behovet for ulike tilpasninger. Konsulenttjenesten for funksjonshemmede studenter (KFS) er behjelpelig med tilrettelegging og utstyr ved slike henvendelser. Pilotprosjektet ved IKS snur denne problemstillingen opp ned: prosjektet redegjør for hvordan studiestedet en gang for alle kan skape undervisningstilbud som ivaretar studentenes behov, slik at det ikke skal være opp til hver enkelt funksjonshemmets eget initiativ å få tilgang på undervisningen. Studenten skal konsentrere seg i hovedsak om det faglige, og ikke bruke unødvendig tid og ressurser på praktiske problemer. I den grad det er mulig skal dette være ivaretatt av studiestedet. 

Det er ikke gjennomført tilsvarende prosjekter med basis i universell utforming ved UiO tidligere.

Prosjektet avdekker at nedslagsfeltet for de ulike løsningene må begrenses til et fagmiljø, i alle fall slik lovverket er i dag. Det er svært lite som er gjort på dette feltet tidligere, noe som medfører enkelte uavklarte spørsmål og vanskeligheter, bl.a. med opphavsrettslige spørsmål i forbindelse med litteraturtilretteleggingen. Det er imidlertid en del av pilotprosjektets natur å tråkke opp upløyd mark! De juridiske rammeverkene for digitalisering av litteratur er i ferd med å endres, men foreløpig setter juridiske vanskeligheter grenser for prosjektutvidelsen. 
Både interne og eksterne samarbeidsaktører arbeider med pilotprosjektet, knyttet til de ulike tilretteleggingsområdene. De tekniske løsningene har bl.a. medført uforutsette utgifter og merarbeid. Dette skaper utfordringer i forhold til samarbeid, fordeling av ressursbruk, etc, og i forlengelsen av dette har det vært behov for informasjonsspredning om prosjektet. Det er i første omgang utformet et informasjonsskriv som skal sendes til ulike miljøer ved UiO. Andre informasjonstiltak skal vurderes underveis.
En siste utfordring med prosjektet er å ikke gape for høyt, for raskt. Til tross for at det er på høy tid at UiO tar tak i problemstillingen om universell utforming, er det viktig at løsningene som planlegges implementert evalueres og kvalitetssikres før nedslagsfeltet utvides. Uavklarte juridiske problemstillinger må også avklares. Derfor er det i første omgang ønskelig å overføre erfaringene fra etikk-kursene til ordinære kurs ved IKS, slik at dette fagmiljøet får anledning til å prøve ut de ulike tilretteleggingene grundig.
7. Utfordringer i forbindelse med tilretteleggingene

Det vil i det følgende redegjøres for ulike utfordringer i tilknytning til læringsmiljøets produkter, tjenester og omgivelser: 

1) teknisk tilrettelegging  

· nettbasert undervisningsverktøy

· pensumlitteratur

2) pedagogisk-didaktisk tilrettelegging
· forelesninger og øvrig undervisning

· nettbasert undervisning
3) informasjonsmessig tilrettelegging

· generell kursinformasjon

· studiemateriell og -veiledninger

4) fysisk tilrettelegging

· ankomst

· bruk av seminarrom/auditorium

ClassFronter (CF) skal benyttes som undervisningsverktøy i etikk-kursene, og brukes også på ordinære kurs ved IKS. Det byr imidlertid på en rekke vanskeligheter og er tungvint i bruk for studenter med nedsatte funksjonsevner, spesielt for blinde brukere som benytter leselist. De nyeste leselistprogrammene takler CF, men verktøyet er likevel svært komplisert og tidkrevende å benytte. Prosjektet har utformet en kravspesifikasjon i henhold til internasjonale standarder og brukermedvirkning og videreformidlet dette til Fronter. 

Gjennom kontakt med Synshemmede Akademikeres Forening (SAF) ble prosjektkoordinator gjort oppmerksom på at FunkWeb ikke har kompetanse på synshemmede. Dette firmaet ble i startfasen benyttet som rådgivningsinstans for pilotprosjektet. Konsulentfirmaet MediaLT ble derfor kontaktet, og vi ser at prosjektets bruk av konsulentvirksomhet forutsetter bruk av begge firmaer. Prosjektet har kjøp av konsulenttjenester til jevnlig vurdering, men har så langt valgt å avvente et slikt kjøp, først og fremst av økonomiske årsaker. Innhentingen av brukertips og utarbeidelsen av en kravspesifikasjon er således utført av prosjektmedarbeiderne og har gitt klare indikasjoner på hvilke forandringer som må til. I den oppdaterte versjonen av produktet har Fronter tatt hensyn til enkelte av disse momentene, som logisk tab-rekkefølge. Ytterligere tilrettelegginger i forhold til chat’en, ALT-tekster og bruken av frames må imidlertid kompenseres for økonomisk. En omlegging som gjør CF universelt tilgjengelig krever imidlertid større ressurser enn prosjektet disponerer.
Institutt for informatikk (IFI) er kontaktet i forbindelse med tilrettelegging av nettbruken. For tiden diskuteres mulig utprøving av et standardiseringsprogram innenfor e-læring. E-standardgruppen ønsker å prøve ut læringsverktøy som gjenkjenner de ulike kursdeltakernes profil, og IKS kan representere et konkret fagmiljø der LOM (learning object meta data) kan benyttes. Slike brukerprofiler gjenkjenner hver enkelts læringspreferanser, og kan bidra til å gjøre nettundervisningen universelt tilgjengelig. 
Tilgang til pensumlitteratur er et svært sentralt felt i forbindelse med tilrettelegging av studietilbudet. Spesielt for blinde og svaksynte er manglende tilgang til tekst problematisk, men også dyslektikere og andre kan ha nytte av tekst i lydformat. Tekst som lyd skal være et tilbud til alle kursdeltakerne, slik at valgfriheten for hver enkelt student blir størst mulig. I nært samarbeid med KFS har prosjektet vært pådriver for at IKS og Seksjon for læringsmiljø og studiekvalitet (SLS) har inngått en avtale med Nordisk Språkteknologi (NST). Dette firmaet tilbyr en teknisk løsning som gjør tekst til tale. Løsningen med NSTs TaleWeb har vist seg å være mest hensiktsmessig i forhold til prosjektets målsetning. En syntetisk høykvalitets datastemme administrerer og gjør store tekstmengder om til tale på en rekke språk. Den tekniske kvaliteten muliggjør opplesning av lengre tekster, og med pensum i elektroniske formater vil all pensumlitteratur kunne tilbys tilgjengelig i lydutgave. Løsningen med en ”talende web” er fleksibel og varig.
Bruk av syntetisk tale krever pensum tilgjengelig i digital form. Pensumtjenesten A/S tilbyr som eneste på det norske fagbokmarkedet mulighet for kjøp av elektroniske litteraturfiler, og tar seg av det opphavsrettslige i forbindelse med et slikt kjøp. Avtaleinngåelse er nært forestående. Kjøp av pensumlitteratur i elektronisk form er et kostbart element i denne tilretteleggingen. Universitetsbiblioteket (UB) er involvert, for å sikre profesjonell oppbevaring og arkivering av de elektroniske litteraturfilene. Representanter fra USIT bistår med teknisk rådgivning i arbeidet med dette. I forhold til problemstillingen med rettighetsklarering er UB en viktig aktør. UB ønsker også å implementere TaleWeb’en i DUO, som er UiOs system for elektronisk publisering av doktorgradsavhandlinger, masteroppgaver, etc. 
I UiOs Strategi for fleksibel læring (Appendiks 4) redegjør bibliotekdirektøren for bibliotekene og kvalitetsreformen. Visjonene for bibliotekenes nye rolle er sammenfallende med pilotprosjektets målsetning om integrering av prinsippene for universell tilrettelegging i en større sammenheng. Samarbeidet kan bidra til å koble bibliotekressursene på nettet direkte til ulike studietilbud. Integrering av talende web-sider i DUO kan også være med på å styrke bibliotekets nye rolle og virke positivt for målsetningen om en integrering av bibliotekets tjenester i læringstilbudet. Tilgjengeliggjøring av pensumlitteraturen til høstens etikk-kurs kan være første byggestein i en tilrettelegging av all pensumlitteratur ved UiO. 
Ulike pedagogiske opplegg, som forelesninger, nettbasert undervisning, etc. må tilrettelegges med tanke på å inkludere alle deltakerne. En best mulig pedagogisk tilnærming vil komme samtlige deltakere til gode, når bl.a. teknologien blir mer intuitiv i bruk. En utfordring vil bli å universelt tilrettelegge undervisningspersonalets varierende rutiner og preferanser med hensyn til forelesningsnotater, metoder, bruk av virkemidler som billedbruk, illustrasjoner, etc. Bevisstgjøring om ulike tilrettelegginger og hensikten med dem vil være nødvendig i arbeidet med dette.
Alle opplysninger om kursvirksomheten må være universelt utformet. Informasjonen er i hovedsak tilgjengelig på nettet. I første rekke må dette feltet tilrettelegges for synshemmede, spesielt blinde. Med tanke på universell tilgjengelighet har UiO strenge regler for utforming av nettsider. 
Fysisk tilrettelegging er som nevnt et område som ikke prioriteres spesielt av prosjektet. Teknisk avdeling ved UiO har ansvar for utbedring på universitetsområdet og i universitetsbygningene, og ansvarlige fra denne avdelingen har hatt befaring sammen med prosjektkoordinator, for å vurdere hvilke tilrettelegginger som kan gjennomføres.
8. Ulike konkrete tilretteleggingstiltak

Prosjektkoordinator har brukt mye tid på å innhente informasjon om feltet og kartlegge ressurspersoner og kontaktnettverk (se vedlegg 1 og 2). Universalitetsprinsippet medfører en rekke forandringer i forhold til organiseringen og utformingen av studietilbudet. Dette får konsekvenser for nevnte fem hovedområder, og for å lykkes med målsetningen om universell utforming er ulike tiltak innenfor disse områdene nødvendige. 
Det vil i det følgende redegjøres for ulike praktiske tiltak som er gjennomført eller skal gjennomføres i tilknytning til evu-kursene i etikk:

8.1 Tilrettelegging av ClassFronter og IKT-basert undervisning
HVA ER GJORT?

· innhentet beskrivelser av brukerbehov, bl.a. gjennom henvendelser via SAF-nettverk

· IKT-ansvarlig v/IKS og prosjektkoordinator har utarbeidet en generell kravspesifikasjon basert på brukertips, egen gjennomgang samt informasjon om web-tilrettelegging

· USIT har vært med i prosjektet fra starten av, men universell utforming er ikke et prioritert felt i enheten. Imidlertid har kontaktpersonen v/ USIT hatt uformelle henvendelser til Fronter og avklart avtalen mellom UiO og Fronter, i tillegg til å formidle momentene i kravspesifikasjonen

· Fronter har vederlagsfritt rettet opp inkonsistens i systemet som bl.a. kravspesifikasjonen påpekte (som logisk tab-rekkefølge). Øvrige endringer må kompenseres for økonomisk

· innhentet anbud på konsulentvirksomhet i forbindelse med tilrettelegging av IKT: 

1) FunkWeb (450 kr + mva pr. time) 2) MediaLT (600 kr pr. time). Begge firmaene har anslått en maksimumstid på ca. 60 timer

· IFI v/ prosjektleder for ”e-standard-gruppen” er kontaktet for mulig samarbeid 

HVA SKAL GJØRES? 

· mulig lån/kjøp av konsulentevalueringer som allerede er laget for Fronter
· mulig kjøp av konsulenttjenester
· mulig samarbeid med ”e-standard-gruppen” gjennom bruk av LOM-produkter i nettundervisningen
8.2 Tilrettelegging av litteratur 

HVA ER GJORT?

· innhentet anbud på 1) NLB-produksjon av DAISY fulltekstbøker og 2) NSTs TaleWeb

· IKS og SLS har inngått avtale med NST (12 måneders prøvelisens kr. 135.000 NOK + mva) om lisens på en teknisk løsning som gjør tekst til tale og slik vil tilrettelegge all pensumlitteraturen på etikk-kursene, i tillegg til mulighet for konvertering til DAISY-format

· InterMedia er kontaktet og respons avventes 

· USIT er forelagt avtalen

· UNIPUB/SiO har ved kontakt avslått forespørsel om kjøp av elektroniske filer Pensumtjenesten A/S er derfor kontaktet, avtaleinngåelse nært forestående

· UB inngår i et samarbeid for å sikre profesjonell oppbevaring av den elektroniske litteraturen. Representanter fra USIT bistår med teknisk rådgivning i arbeidet med dette. UB ønsker også å implementere TaleWeb’en i DUO
· Plassering av de elektroniske litteraturfilene og tekniske problemstillinger i forbindelse med dette utredes

· UNIPUB og Økonomiavdelingen er kontaktet i forbindelse med juridisk avklaring i henhold til KOPINOR-avtale, opphavsrettslige problemstillinger, etc. Problemstillingen ikke avklart ennå

HVA SKAL GJØRES? 

· Pensumlitteraturen til etikk-kursene må gjennomlyttes slik at den syntetiske talen tilpasses ulike faguttrykk for å gjengi begrepene best mulig. Tilsvarende må skje i forhold til pensumet til ordinære kurs
· TaleWeb’en skal være tilgjengelig og tilpasset til kursoppstart

· Kurslitteratur på nettet skal forhåndsfinansieres slik at alle kursdeltakere kan oppfordres til å bruke det elektroniske tilbudet for å sikre at denne tekniske løsningen tas i bruk

· ordinære papirbøker er bestilt fra UNIPUB, men disse må kursdeltakerne finansiere selv

· avklare mulighet for å printe ut tekster fra nettet i papirutgaver
8.3 Tilrettelegging av pedagogisk-didaktiske undervisningsopplegg 
HVA ER GJORT?

· universell utforming er utarbeidet som et prinsipp i det pedagogiske opplegget for aktiv nettbruk

· Tolketjenesten v/ Hjelpemiddelsentralen og døvetolker ved UiO kontaktet for tolking av videoinnslag til bruk i nettundervisningen
HVA SKAL GJØRES?

· foreleserne skal bevisstgjøres om pedagogiske virkemidler 

· foreleserne skal forpliktes/oppfordres til å legge ut detaljerte disposisjoner av forelesningene i forkant

· ”Teachability”, en mal for inkluderende studieopplegg utarbeidet ved Scottish Higher Education Funding Council, skal benyttes for innspill 
· videoinnslag for bruk i undervisningen skal tolkes for døve

· mal for universelt utformede undervisningsopplegg skal utarbeides. Legges ut på UiO-nettet?

8.4   
Tilrettelegging av informasjonskanaler
HVA ER GJORT?

· informasjonsbrosjyre er trykket i punktskrift
· egne nettsider er testet med bl.a. ”Bobby”

· IKT-ansvarlig v/IKS og prosjektkoordinator har testet brukerutstyr (leselist, skjermforstørrer, etc)

· søknadsskjemaet for alle evu-kurs ved IKS er tilrettelagt også for bruk av leselist

· det er lagt inn nytt felt på søknadsskjemaet der deltakerne kan opplyse om behov for tilrettelegging av studiesituasjonen
· opplysninger om pilotprosjektet og begrepet universell utforming er lagt ut på UNIVETTs nettsider (se www.uio.no/studier/evu/hrie/index.html)

· det er opplyst på egne nettsider at etikk-kursene er universelt tilrettelagte og lagt ut egen link om prosjektet og begrepet universell utforming
HVA SKAL GJØRES?

· all informasjon om kursvirksomheten skal legges ut på nettet, både i forkant av kursoppstart og underveis i semesteret

· nettsidene til IKS skal forbedres ytterligere gjennom aktiv bruk av internasjonale standarder og en rekke eksempler på tilgjengelige nettsider

· opplysningene fra deltakerne på søknadsskjemaet vil benyttes dersom det er nødvendig å tilrettelegge studiesituasjonen for hver enkelt deltaker med spesifikke behov

8.5     
Tilrettelegging av fysisk miljø 

HVA ER GJORT?

· tiltaksliste er innhentet fra Teknisk Avdeling

· prosjektkoordinator har hatt befaring i NT og PAM med seniorarkitekt og områdeleder for avklaring av hvilke tiltak IKS kan gjennomføre på egen hånd

· teleslynge er bestilt og installert i aktuelt seminarrom

· sikkerhetsrutiner og -problemer er utredet

HVA SKAL GJØRES?

· universelt utformet informasjonskilt skal plasseres i foayeen i PAM

· renholdsavdelingen skal kontaktes i forbindelse med renhold av seminarrom (astmatikere/allergikere)

· prosjektkoordinator skal vurdere plassering av pulter, lysforhold, etc. utfra behov hos deltakerne

· brann-/etasjeansvarlig skal gjøres oppmerksom på evt. funksjonshemmede deltakere i tilfelle evakuering

· utarbeide sammenligning over mangler og planlagte tiltak fra Teknisk Avdeling

· mulighet for lån av spesielt tilrettelagt rom ved Filosofisk Institutt

· vurdere behov for tilrettelagt rom ved IKS/HF
· lage sjekk-liste for administrative kurs-ansvarlige
9. Evalueringstiltak

Løsningene evalueres underveis, og det er dermed en styrke ved prosjektet at mange ulike miljøer er involverte. Det er likevel hensiktsmessig å etablere evalueringstiltak som kan kvalitetssikre forandringene som skal gjennomføres. Evalueringen er også viktig med tanke på overføring til øvrige studietilbud ved UiO. Ulike evalueringsprosedyrer må opprettes, slik at prosjektet kan vurderes best mulig. Ekstern evaluering vurderes, for det er viktig med hensiktsmessige vurderinger for etterprøving. Det vil vurderes innkjøp av konsulenttjenester til dette formålet. Det vil også gjøres forsøk på å etablere forskningsbasert evaluering, gjennom henvendelse til ulike miljøer ved UiO.
I evalueringsprosessen vil spørsmålet om universelle og individuelle tilrettelegginger stå sentralt. En rekke andre problemstillinger kan også være aktuelle: teknisk funksjonalitet og brukervennlighet, didaktiske konsekvenser, etc. Universell tilrettelegging av læringsmiljøet forutsetter bruk av ulike tekniske løsninger. Slike løsninger er helt sentrale for å lykkes med målsetningen, selv om de fordyrer prosjektet betraktelig. Det er imidlertid noe usikkerhet forbundet med enkelte av de tekniske løsningene, spesielt i tilknytning til ”TaleWeb’en”: vil den syntetiske talen fungere etter intensjonene eller vil den være ubehagelig å høre på lenge av gangen? Konverteringen av digitale litteraturfiler til ønskede formater representerer et fordyrende element, og det vil være hensiktsmessig å vurdere andre konverteringsinstanser enn de som tar seg av dette pr. i dag. Bør dette arbeidet settes bort, eller lokaliseres til en UiO-enhet? De pedagogiske effektene av tilretteleggingene er en annen type problemstilling som kan være interessant å evaluere.

Det er gjort forsøk på å rekruttere studenter med spesifikke behov som ”test-deltakere” til etikk-kursene, slik at de skulle gi konkrete tilbakemeldinger på de ulike tilretteleggingstiltakene. Ingen deltakere meldte interesse, til tross for at dette tilbudet var gratis, og ble formidlet gjennom ulike interesseorganisasjoner for funksjonshemmede. For å kvalitetssikre løsningen med syntetisk opplesning av pensumlitteratur, vil studenter ved UiO med nedsatte funksjonsevner også ha anledning til å benytte seg av tilbudet om TaleWeb. Dette koordineres via KFS, og innebærer en tilrettelegging på individnivå, uavhengig av faglig tilhørighet hos studentene.
Deltakerne i etikk-kursene vil bidra med kvantitativ evaluering gjennom bruk av spørreskjema, slik IKS har gjort i tidligere kurs. Tiltakene for universell utforming vil være sentrale momenter her. Ved en eventuell utvidelse av prosjektet vil større deler av det faglige og administrative miljøet ved IKS delta i evalueringen av prosjektet. Det vil også gjøres forsøk på å knytte pilotprosjektet opp mot forskning v/ UiO (InterMedia/Institutt for spesialpedagogikk).
Rapportering til SOFF, KUP/VOX, Fleksibel læring/UiO, og UiO for øvrig vil også inngå i evalueringsprosedyrene.
10. Rekruttering og markering
IKS har gjort forsøk på å rekruttere deltakere bl.a. fra ulike organisasjoner for funksjonshemmede, og gjort kursene kjent i disse miljøene utfra tanken om at oppmerksomhet om den universelle profilen ville bidra til å rekruttere deltakere som i utgangspunktet kanskje kvier seg for å delta på slike kurs. Prosjektet har vært aktivt med informasjon om prosjektet til flere interesseorganisasjoner for funksjonshemmede. Ulike markedsføringstiltak, både interne og eksterne, vil også bidra til fokus på prosjektets målsetting. Enkelte av markeringene vil knyttes opp mot markeringer arrangert av KFS, og muligens også knyttes opp mot Sosial- og Helsedirektoratets markeringer av Funksjonshemmedes År 2003. Det jobbes aktivt med et samarbeid om dette.
11. Økonomiske utfordringer 

Pilotprosjektets ambisiøse målsetning krever innsats fra flere hold. UiOs egeninnsats, og spesielt innsatsen ved IKS, er i denne sammenheng stor. De involverte miljøene bidrar også i betydelig grad.
Ressursene prosjektet har hatt til rådighet har dekket deler av prosjektkoordinators lønn. Det er ønskelig å utvide denne stillingen til prosjektets slutt. Det finnes heller ikke midler for å dekke utgiftene til de tekniske løsningene, heller ikke merarbeidet forbundet med dette. 
IKS og SLS har forhåndsfinansiert deler av den tekniske løsningen med ”talende web”. Denne omfattende tilretteleggingen er tidkrevende, og den syntetiske talen innebærer et betydelig utviklingsarbeid i samarbeid med bl.a. NST. Dette vil kreve et par ekstra månedsverk ved en utvidelse av prosjektet. Ekstraarbeidet innebærer finlytting av samtlige tekster som skal benyttes i kursene for å sikre at den syntetiske talen er tydelig. Innkjøp av elektroniske litteraturfiler, samt konvertering av disse, er dyrere enn først antatt. Tilretteleggingen av litteraturen er spesielt kostbart, men arbeidet med dette vil legge grunnen for varige, fleksible løsninger. De undervisningsvitenskapelige kreftene på instituttet må videre få kompensasjon for merarbeidet forbundet med tilrettelegging av forelesninger, etc.
Stortingsmelding 40 antydet at hensynet til mennesker med redusert funksjonsevne ikke behøver å representere et fordyrende element – erfaringene så langt i prosjektet tilsier noe annet! Dette dreier seg selvsagt om at pilotprosjektet medfører mye nybrottsarbeid, som kan legge grunnen for varige løsninger med bredt nedslagsfelt og aktualitet for flere fagmiljøer ved UiO og andre utdannelsesinstitusjoner. 

Videreutviklingen av tilretteleggingene samt utvidelsen av prosjektet til ordinære kurs krever med andre ord betydelige ressurser, og eksterne bevilgninger er en forutsetning for å videreføre dette arbeidet.
12. Avslutning

Pilotprosjektet om universell utforming ved IKS har så langt satt i gang en rekke tiltak som først og fremst har praktisk-teknisk karakter. Men prinsippene om universell utforming er også i ferd med å etablere seg ved instituttets evu-virksomhet, noe som følgende slagord for den eksterne virksomheten tyder på: ”Kulturstudier til alle”. Det arbeides aktivt med å skape undervisningsopplegg som tar sikte på å være nettopp dette: til og for alle. 

Prosjektet fordrer samarbeid både internt og eksternt, for å sikre best mulige løsninger for universell utforming. Samarbeidet med enkelte aktører er ennå på planleggingsstadiet, mens det er utarbeidet eller skal utarbeides forpliktende avtaler med andre.
Pilotprosjektets videreføring er helt avhengig av eksterne midler, ettersom signalene fra UiO sentralt tyder på at det ikke er penger å hente til dette formålet. Det er mange utfordringer å ta tak i fremover – både med hensyn til økonomi, tekniske løsninger og samarbeid internt og eksternt.  En eventuell utvidelse til også ordinære kurs i 2004 vil by på nye utfordringer. Utviklingen av kunnskapsbasen Ariadne vil være en spennende del av dette. 

Prosjektet har avdekket enkelte lovmessige begrensinger i forbindelse med litteraturtilretteleggingen, som bidrar til at det ikke er aktuelt å utvide prosjektet mer enn det er vist til i denne fremdriftsrapporten. Spørsmålet om opphavsrett er sentralt i dette, og slike juridiske problemstillinger må avklares på flere hold innen en utvidelse er aktuelt. 
Prosjektet vil forhåpentligvis bidra til økt oppmerksomhet om universell utforming av studietilbud. Dersom løsningene som er valgt fungerer tilfredsstillende vil prosjektet ha bidratt til å skape studietilbud som virker inkluderende fremfor ekskluderende. 
Det vil arbeides aktivt med prosjektet gjennom hele 2003 og 2004.  
Denne fremdriftsrapporten inngår som et vedlegg i søknad til SOFF om midler for 2003-2004, men vil også benyttes til informasjon om pilotprosjektet internt. 

En endelig rapport ventes ferdig etter pilotprosjektets avslutning.

23. september 2003

Prosjektkoordinator Zenia Chrysostomidis

